Komisijos Reglamentas (EEB) Nr. 1609/88
1988 m. birželio 9 d.
nustatantis vėliausią sviesto, kuris parduodamas pagal Reglamentus (EEB) Nr. 3143/85 ir (EEB) Nr. 570/88, pristatymo į saugyklą terminą
EUROPOS BENDRIJŲ KOMISIJA,
atsižvelgdama į Europos ckonominės bendrijos steigimo sutartį,
atsižvelgdama į 1968 m. birželio 27 d. Tarybos reglamentą (EEB) Nr. 804/68 dėl bendro pieno ir pieno produktų rinkos organizavimo [1] su paskutiniais pakeitimais, padarytais Reglamentu (EEB) Nr. 1109/88 [2], ypač į jo 6 straipsnio 7 dalį,
atsižvelgdama į 1968 m. liepos 15 d. Tarybos reglamentą (EEB) Nr. 985/68, nustatantį bendrąsias intervencijos į sviesto ir grietinėlės rinką taisykles [3] su paskutiniais pakeitimais, padarytais Reglamentu (EEB) Nr. 842/88 [4], ypač į jo 7a straipsnį,
kadangi pagal 1985 m. lapkričio 11 d. Komisijos reglamento (EEB) Nr. 3143/85 dėl intervencinio sviesto, skirto vartoti tiesiogiai koncentruoto sviesto pavidalu, pardavimo sumažintomis kainomis [5] su paskutiniais pakeitimais, padarytais Reglamentu (EEB) Nr. 775/88 [6], 1 straipsnį ir pagal 1988 m. vasario 16 d. Komisijos reglamento (EEB) Nr. 570/88 dėl sviesto pardavimo sumažintomis kainomis ir pagalbos suteikimo konditerijos gaminių, ledų ir kitų maisto produktų gamyboje naudojamai grietinėlei, sviestui ir koncentruotam sviestui [7] su paskutiniais pakeitimais, padarytais Reglamentu (EEB) Nr. 949/88 [8], 1 straipsnį parduodamas sviestas turi būti priimtas į saugyklą iki datos, kurią reikia nustatyti; kadangi toji data yra nustatyta, remiantis atsargų tendencijomis ir turimais kiekiais;
kadangi, įsigaliojus minėtam Reglamentui (EEB) Nr. 570/88, 1984 m. birželio 18 d. Komisijos reglamentas (EEB) Nr. 1726/84, nustatantis vėliausią sviesto, kuris parduodamas pagal Reglamentus (EEB) Nr. 262/79 ir (EEB) Nr. 3143/85 [9], pristatymo į saugyklą terminą, su paskutiniais pakeitimais, padarytais Reglamentu (EEB) Nr. 685/88 [10], turėtų būti panaikintas;
kadangi šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 3143/85 1 straipsnio 1 dalyje minėtas sviestas turi būti priimtas į saugyklą iki 1987 m. sausio 1 d.
Reglamento (EEB) Nr. 570/88 1 straipsnyje minėtas sviestas turi būti priimtas į saugyklą iki 1987 m. sausio 1 d.
2 straipsnis
Reglamentas (EEB) Nr. 1726/84 yra panaikinamas.
3 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1988 m. birželio 9 d.